ລາວ ​ເລີ້ມ​ກະກຽມ​ ຄວາມພ້ອມ ​ເປັນເຈົ້າພາບ ​ກອງ​ປະຊຸມ ​ສຸດ​ຍອດອາຊ່ຽນ ປີ 2016
ທາງ​ການ​ລາວກະກຽມ ​ຄວາມ​ພ້ອມ​ໃນ​ທຸກໆ​ດ້ານ ​ເພື່ອ​ຮອງ​ຮັບ​ການ​ທີ່​ຈະ​ໄດ້ ​ເປັນ​ປະທານ​ວຽນ ​ຂອງ​ກຸ່ມ​ອາ​ຊ່ຽນ ​ເປັນ​ສະ​ໄໝ​ທີ 2 ​ໃນ​ປີ 2016 ​ໃຫ້​ໄດ້​ຢ່າງ​ຄັກ​ແນ່.
ທາງການລາວ ໄດ້ເລີ້ມກະກຽມຄວາມພ້ອມຂອງທຸກພາກສ່ວນ ເພື່ອຮອງຮັບການທີ່ລາວ ຈະຕ້ອງເປັນປະທານຂອງອາຊ່ຽນໃນ ປີ 2016 ແລ້ວ ໃນຂະນະນີ້ ໂດຍຈະຕ້ອງໄດ້ຈັດກອງປະຊຸມສຸດ ຍອດ ເຖິງ 2 ຄັ້ງ ທ່ານທອງລຸນ ສີສຸລິດ ຮອງນາຍົກລັດຖະມົນຕີ ແລະລັດຖະມົນຕີວ່າ ການຕ່າງປະເທດ ໄດ້ໃຫ້ການຢືນຢັນວ່າ ກະຊວງການຕ່າງປະເທດ ໄດ້ຮັບການມອບໝາຍຈາກ ທ່ານທອງສິງ ທຳມະວົງ ນາຍົກລັດຖະ ມົນຕີ ໃຫ້ເປັນພາກສ່ວນທີ່ຮັບຜິດຊອບ ໃນການກະກຽມຄວາມພ້ອມ ໃນທຸກໆດ້ານ ເພື່ອຮອງຮັບການທີ່ລາວ ຈະໄດ້ເປັນປະທານວຽນຂອງ ກຸ່ມອາຊ່ຽນ ເປັນສະໄໝທີ 2 ໃນປີ 2016 ໃຫ້ໄດ້ຢ່າງຄັກແນ່ ທັງນີ້ກໍເນື່ອງຈາກວ່າ ການເປັນປະທານວຽນ ຂອງກຸ່ມອາຊ່ຽນນັ້ນ ນອກຈາກຈະຕ້ອງຮັບ ຜິດຊອບ ໃນການເປັນເຈົ້າພາບຈັດກອງ ປະຊຸມລະດັບເຈົ້າໜ້າທີ່ອາວຸໂສ ແລະ ລະດັບລັດຖະມົນຕີ ໃນດ້ານຕ່າງໆ ຈຳນວນຫຼາຍສິບຄັ້ງແລ້ວ ກໍຍັງຈະຕ້ອງເປັນເຈົ້າພາບຈັດ ກອງປະຊຸມສຸດຍອດຜູ້ນຳລັດຖະບານ ໃນກຸ່ມອາຊ່ຽນກັບຜູ້ນຳປະເທດຄູ່ເຈລະຈາຂອງ ອາຊ່ຽນອີກດ້ວຍ ປະເທດຄູ່ເຈລະຈາຂອງອາຊ່ຽນ ແມ່ນປະກອບດ້ວຍ ຈີນ ຍີ່ປຸ່ນ ເກົາຫຼີໃຕ້ ອິນເດຍ ອອສເຕຣເລຍ ນິວຊີແລນ ການາດາ ຣັດເຊຍ ສະຫະລັດອາເມຣິກາ ແລະສະຫະພາບຢູໂຣບ ຊຶ່ງໝາຍຄວາມວ່າ ບັນດາຜູ້ນຳຂອງປະເທດເຫລົ່ານີ້ ກໍຈະຕ້ອງເດີນທາງເຂົ້າມາຮ່ວມກອງ ປະຊຸມສຸດຍອດ ທີ່ລາວຈະເປັນເຈົ້າພາບຈັດຂຶ້ນໃນທ້າຍປີ 2016 ດ້ວຍນັ້ນເອງ ດ້ວຍເຫດນີ້ ຈຶ່ງເຮັດໃຫ້ລັດຖະບານລາວ ຈະຕ້ອງຮັບປະກັນຄວາມປອດໄພ ໃຫ້ໄດ້ຢ່າງຄັກແນ່ ທັງຍັງຈະຕ້ອງກະກຽມ ສະຖານທີ່ຈັດກອງປະຊຸມ ບ້ານພັກຮັບຮອງຜູ້ນຳ ແລະຄະນະຜູ້ແທນຂອງທຸກປະເທດ ຕະຫລອດຈົນສິ່ງອຳນວຍຄວາມສະດວກຕ່າງໆ ຢ່າງຄົບຊຸດ ແລະທີ່ສຳຄັນກໍຄື ການກຽມຄວາມພ້ອມດ້ານບຸກຄະລາກອນ ເພື່ອຮອງຮັບວຽກງານທຸກດ້ານໃຫ້ໄດ້ຢ່າງແທ້ຈິງ ດັ່ງທີ່ ທ່ານທອງລຸນ ໄດ້ຢືນຢັນວ່າ: ສປປ ລາວ ໄດ້ເຂົ້າຮ່ວມເປັນປະເທດສະມາຊິກ ຂອງກຸ່ມ ອາຊ່ຽນ ນັບຕັ້ງແຕ່ວັນທີ 23 ກໍລະກົດ 1997 ເປັນຕົ້ນມາ ໂດຍລາວໄດ້ເປັນປະທານວຽນຂອງອາຊ່ຽນ ຄັ້ງທຳອິດໃນປີ 2004 ທີ່ຍັງມີການຈັດການປະຊຸມສຸດຍອດຜູ້ນຳ ພຽງແຕ່ຄັ້ງດຽວເທົ່ານັ້ນ ຫາກແຕ່ການເປັນປະທານໃນປີ 2016 ນັ້ນ ຈະຕ້ອງຈັດກອງປະຊຸມສຸດ ຍອດລະຫວ່າງຜູ້ນຳ ເຖິງ 2 ຄັ້ງ ທັງກໍຍັງຈະຕ້ອງຈັດກອງປະຊຸມສຸດຍອດ ລະຫວ່າງຜູ້ນຳ ຂອງອາຊ່ຽນ ກັບປະເທດຄູ່ເຈລະຈາດ້ວຍນັ້ນ ກໍຍ່ອມຈະຕ້ອງໃຊ້ຈ່າຍງົບປະມານ ຢ່າງຫລວງຫຼາຍເຊັ່ນກັນ ທາງດ້ານທ່ານລີເບີ ລີບົວປາວ ຜູ້ອຳນວຍການສະຖາບັນວິໃຈເສດຖະກິດແຫ່ງຊາດລາວ ກໍຍອມຮັບວ່າ ການຂະຫຍາຍຕົວທາງເສດຖະກິດຢ່າງຕໍ່ເນື່ອງຂອງລາວ ໃນຕະຫລອດ ຫຼາຍປີມານີ້ ຍັງບໍ່ພຽງພໍສຳຫລັບການທີ່ຈະເຮັດໃຫ້ມູນຄ່າທາງເສດຖະກິດຂອງລາວທຽບເທົ່າກັບປະເທດສະມາຊິກເກົ່າຂອງອາຊ່ຽນໄດ້ເລີຍ ແລະທີ່ສຳຄັນ ກໍຄືຂະໜາດເສດຖະ ກິດຂອງລາວຍັງມີມູນຄ່ານ້ອຍທີ່ສຸດໃນອາຊ່ຽນອີກດ້ວຍ ຊຶ່ງກໍຄືໃນຂະນະທີ່ຍອດຜະລິດຕະພັນລວມພາຍໃນ (GDP) ຂອງລາວໃນປີ 2012 ມີມູນຄ່າລວມພຽງ 9,200 ລ້ານດອນລານັ້ນ ຈຶ່ງທຽບກັນບໍ່ໄດ້ເລີຍກັບ ອິນໂດເນເຊຍ ໄທ ແລະ ຫວຽດນາມ ທີ່ GDP ມີມູນຄ່າລວມ 878,000 ລ້ານດອນລາ ກັບ 365,500 ລ້ານດອນລາ ແລະ 135,000 ລ້ານດອນລາ ຕາມລຳດັບ ຍິ່ງໄປກວ່ານັ້ນ ສຳຫລັບປະເທດສະມາຊິກໃໝ່ ຂອງອາຊ່ຽນທີ່ມີເສດຖະກິດຂະໜາດນ້ອຍ ຄືກັບລາວ ເຊັ່ນ ບຣູນາຍ ແລະ ກຳປູເຈຍນັ້ນ ມູນຄ່າ GDP ກໍສູງກວ່າລາວ ຄື 16,600 ລ້ານດອນລາກັບ 14,000 ລ້ານດອນລາ ຕາມລຳດັບ ເພາະສະນັ້ນ ການທີ່ເສດຖະກິດຂອງລາວ ຈະມີມູນຄ່າທຽບເທົ່າກັບປະເທດຂະໜາດໃຫຍ່ໃນອາຊ່ຽນໄດ້ນັ້ນ ຍັງຈະຕ້ອງ ໃຊ້ເວລາອີກກວ່າສິບປີ ໂດຍຖ້າຫາກວ່າເສດຖະກິດຂອງລາວຍັງຂະຫຍາຍຕົວໃນອັດຕາ ສະເລ່ຍ 8 ເປີເຊັນຕໍ່ປີ ກໍຄາດວ່າ ລາວຈະເປັນປະເທດທີ່ມີລະດັບລາຍໄດ້ສູງ ພາຍໃນປີ 2040